《游石桥遇隐者》
宋代·赵鼎臣

巨石引飞梁，奔泉泻纤缟。行攀石上藤，坐听林间鸟。

兹游既物外，此地即天表。旷然脱尘嚣，率尔慕轻矫。

道逢餐霞人，邂逅惬幽讨。绝粮三十年，颜色长美好。

云此岩上芝，可得终岁饱。盛谈山中趣，似欲容吾老。

平生苦因循，学道真不早。忧患日煎熬，精神岁消槁。

况为官拘挛，而与事缠绕。悲欢相乘除，失多殊得少。

君言会可思，待我婚嫁了。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。